የመራጮች ስነምግባርና የስነዜጋ መመሪያ ረቂቅ ተዘጋጀ
የመራጮች ስነምግባርና የስነዜጋ መመሪያ ረቂቅ ማዘጋጀቱን የኢትዮጵያ ብሄራዊ ምርጫ ቦርድ አስታወቀ።ቦርዱ በዛሬው ዕለት ከተለያዩ የሲቪክ ማህበራት ጋር ኢትዮጵያ በሚቀጥለው ዓመት ይካሄዳል ተብሎ በሚታሰበው ሀገራዊ ምርጫ ዙሪያ ውይይት እያካሄደ ነው።መመሪያው በሚቀጥለው ዓመት ለሚካሄደው ሀገራዊ ምርጫ ከሚከናውኑ ቅድመ ዝግጅቶች ውስጥ አንዱ መሆኑን በውይይት በመድረኩ ተገልጿል።መመሪያው በሀገሪቱ ዲሞክራሲያዊ ምርጫ ለማካሄድ የህብረተሰቡን ሚና ለማሳደግ የሚያስችል ነው ተብሏል።በአሁኑ ወቅት ይፋ የተደረገው  ይህ መመሪያ በ2003 ዓ.ም ተዘጋጅቶ ከነበረው መመሪያ ተከስተው የነበሩ የይዘት ውስንነት እና የተደራሽነት ችግሮችን በማሻሻል የተዘጋጀ ነው ተብሏል።መመሪያው ዜጎች በምርጫ ወቅት እንደ አንድ መራጭ  ማወቅ ያለባቸውን ተግባራትና ክንዋኔዎች  የሚያብራራ መሆኑ ነው የተገለፀው።በዚህ መሰረትም መመሪያው ዜጎች በምርጫ ወቅት ማድረግ ያለባቸውንና የሌለባቸውን ተግባራት በምርጫ ተሳትፎ ያላቸው አካላት ሚና እና የምክር ቤቶች ስራ ምን መሆን አለበት የሚሉ ነጥቦችን አካቷል።ከዚህ ባለፈም መመሪያው ዜጎች በምርጫ ሂደትና ተሳትፎ እንዲሁም ጠቀሜታ ላይ ሰፋ ያለ ግንዛቤ እንዲኖራቸው ያደርጋል ነው የተባለው።በተጨማሪም ዜጎች በምርጫ ሂደት ወቅት በዕውቀት ላይ የተመሰረተ ተሳትፎ ማድረግ እንዲችሉና ከዚህ በፊት የነበራቸውን የተሳሳተ አመለካከት ለመቅረፍ ያስችላል ተብሏል።እንዲሁም በምርጫ ወቅት አንድ ድምፅ ምን ያክል ዋጋ እንዳላት ግንዛቤ ለመፍጠርና የምርጫው ውጤት ታኣማኒ እንዲሆን ዜጎች የበኩላቸውን አስተዋፅኦ እንዲወጡ ለማድረግ ከፍተኛ ሚና ይኖረዋል ነው ነው የተባለው ።በመመሪው ረቂቅ ላይ ከተሳታፊዎች በተነሱ ጥያቄዎች ዙሪያ ምክክር የተካሄደ ሲሆን፥ ረቂቁ በዚህና በሌሎች መድረኮች ላይ ውይይት ተደርጎበት የማሻሻያ ነጥቦች ከተሰበሰቡና በምርጫ ቦርድ ከፀደቀ በኋላ ወደ ተግባር የሚገባ መሆኑ ነው የተገለፀው። (ኤፍቢሲ) 